R. Fico, predseda vlády SR: (2010-03-04):
Vláda Slovenskej republiky citlivo vníma problematiku reštitučných nárokov, ktoré spadajú do vojenského obvodu Javorina. Z pohľadu času potrebného na doriešenie zmien v územnom usporiadaní samosprávy k spokojnosti pôvodných vlastníkov alebo ich právnych nástupcov je však výkonná moc limitovaná rozhodnutiami a postupmi moci zákonodarnej a súdnej. Predložiť návrh nariadenia o zrušení vojenského obvodu Javorina na rokovanie vlády bolo uložené ministrovi obrany už v roku 2002, a to uznesením vlády č. 548 z 29. mája 2002, pričom termín na splnenie uvedenej úlohy bol určený 30. jún 2006. Keďže došlo k skráteniu III. volebného obdobia, uvedený materiál nebol zaradený na rokovanie vlády v predchádzajúcom volebnom období. Právnym základom pre riešenie predmetnej problematiky má byť zákon č. 267/2006 Z. Z., ktorým sa mení a dopĺňa zákon o obecnom zriadení doplnený o nový odsek 9 § 2 zákona o obecnom zriadení, umožňujúci obnoviť obec Ľubické kúpele dňom zrušenia vojenského obvodu Javorina. Spomenuté ustanovenie malo zásadný vplyv na proces zrušenia vojenského obvodu Javorina a na jeho rozdelenie do katastrálnych území susedných obcí. Ako je všeobecne známe, na základe podnetu generálneho prokurátora a skupiny poslancov Národnej rady na Ústavný súd Slovenskej republiky vo veci súladu ustanovení zákona o obecnom zriadení s Ústavou Slovenskej republiky Ústavný súd rozhodnutím pozastavil účinnosť sporných ustanovení zákona o obecnom zriadení. Vznikla tak legislatívna prekážka, ktorou bol proces zrušenia vojenského obvodu Javorina pozastavený až do konečného rozhodnutia Ústavného súdu Slovenskej republiky. Ak vo veci konal Ústavný súd Slovenskej republiky, ako vyplýva z hore uvedeného, bolo nevyhnutné dodržiavať jeho meritórne rozhodnutie. Ústavný súd Slovenskej republiky 9. septembra 2009 svojím nálezom č. 511/2009 Z. z. rozhodol, že ustanovenia zákona o obecnom zriadení, ktoré sa dotýkajú obnovy obce Ľubické kúpele a jej majetkových pomerov po zrušení vojenského obvodu Javorina, nie sú v súlade s Ústavou Slovenskej republiky. Podľa čl. 125 ods. 3 ústavy a naň nadväzujúceho § 41a zákona Národnej rady č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov, ak Ústavný súd Slovenskej republiky svojím rozhodnutím vysloví, že medzi právnymi predpismi je nesúlad, strácajú príslušné právne predpisy, ich časti, prípadne niektoré ich ustanovenia účinnosť. Orgány, ktoré tieto právne predpisy vydali, sú povinné do 6 mesiacov od vyhlásenia rozhodnutia Ústavného súdu uviesť ich do súladu s Ústavou. Ak tak neurobia, takéto predpisy, ich časti alebo ustanovenia strácajú platnosť po 6 mesiacoch od vyhlásenia rozhodnutia Ústavného súdu. Vzhľadom na uvedené skutočnosti som po žiadosti ministra obrany stanovil nový termín predloženia návrhu nariadenia o zrušení vojenského obvodu Javorina, a to do 3 mesiacov od nadobudnutia účinnosti novely zákona o obecnom zriadení. Novela zákona o obecnom zriadení, ktorou sa riešia problematické ustanovenia, a to s predpokladanou účinnosťou od 1. apríla 2010, bola prerokovaná na 48. schôdzi Národnej rady a bola schválená 9. februára 2010, následne, po vrátení prezidentom opätovne prerokovaná a schválená na 49. schôdzi 2. marca 2010. Až uverejnením novely zákona o obecnom zriadení v Zbierke zákonov bude existovať právny základ pre riešenie problematiky vo vojenskom obvode Javorina. Uverejnením novely zákona v Zbierke zákonov rovnako začne plynúť trojmesačná lehota na predloženie návrhu nariadenia vlády o zrušení vojenského obvodu na rokovanie vlády podľa úlohy D1 uznesenia vlády č. 548/2002. Vláda je navyše pri územných zmenách limitovaná aj právnym poriadkom Slovenskej republiky, čo určite vnímate aj vy, pán poslanec, keďže sa touto tematikou zaoberáte. Podľa ustanovenia § 2d zákona o obecnom zriadení odo dňa vyhlásenia volieb do Národnej rady Slovenskej republiky nemožno až do ich vykonania rozhodnúť o územnej zmene, určiť alebo zmeniť názov obce, alebo jej časti, určiť názov ulice alebo iného verejného priestranstva, ani rozhodnúť o zmene číslovania stavieb. Predseda Národnej rady 1. februára 2010 rozhodol o vyhlásení volieb do Národnej rady a určil deň ich konania na sobotu 12. júna 2010, pričom rozhodnutie bolo uverejnené v Zbierke zákonov 4. februára 2010 pod číslom 36/2010 Z. z. Keďže návrh nariadenia vlády Slovenskej republiky o zrušení Vojenského obvodu Javorina obsahuje rozdelenie jeho územia do katastrálnych území susedných obcí, nemôže vláda Slovenskej republiky s plnou účinnosťou, myslím, v tomto okamihu rozhodnúť o tejto územnej zmene. Môžeme tak urobiť iba na základe ústavy, v jej medziach a v rozsahu a spôsobom, ktorý ustanoví zákon. Akonáhle táto prekážka uplynie, nie je žiadny dôvod, prečo by toto nariadenie nemalo začať pôsobiť a napravíme to, čo sa nepodarilo napraviť za ďalšie obdobie. Máme teraz február, začiatok marca, ale musíme vychádzať z toho, že po vyhlásení volieb do Národnej rady nemožno tieto zmeny robiť. Čiže nariadenie môže začať platiť v praxi až po vykonaní volieb do Národnej rady po 12. júni 2010. Ako som bol informovaný aj ministrom obrany, je tu záujem tento problém riešiť bezo zvyšku,  ale, prosím, rešpektujte, že nemôžeme tieto ústavné a právne prekážky prekonať svojvôľou, hoci verím, že ľudia sú v tejto otázke veľmi netrpezliví. Toľko z mojej strany, pán poslanec.